AIŠKINAMASIS RAŠTAS

Dėl biudžetinės įstaigos Molėtų r. paslaugų centro likvidavimo

1. Parengto tarybos sprendimo projekto tikslai ir uždaviniai:

Parengto sprendimo projekto tikslas – likviduoti biudžetinę įstaigą Molėtų r. paslaugų centrą (kodas 304834518) ir paskirti Molėtų r. paslaugų centro likvidatoriumi direktorę Reginą Masalienę.

2. Siūlomos teisinio reguliavimo nuostatos:

Molėtų r. paslaugų centras yra iš savivaldybės biudžeto išlaikoma biudžetinė įstaiga (toliau – Įstaiga), kurios savininkė yra Savivaldybė. Lietuvos Respublikos vietos savivaldos įstatymo 16 straipsnio 2 dalies 21 punktas nustato, kad sprendimą dėl Įstaigos likvidavimo priima Savivaldybės taryba. Likvidavimo pagrindas - juridinio asmens dalyvių sprendimas nutraukti juridinio asmens veiklą.

Lietuvos Respublikos biudžetinių įstaigų įstatymo 15 straipsnio 3 dalis nustato, kad Sprendimą likviduoti biudžetinę įstaigą priėmusi savininko teises ir pareigas įgyvendinanti institucija privalo paskirti likvidatorių arba sudaryti likvidacinę komisiją.

3. Laukiami rezultatai:

Likvidavus Įstaigą, bus sutaupytos savivaldybės biudžeto lėšos – 27,0 tūkst. Eur, kurios buvo skiriamos Įstaigos administracijai išlaikyti.

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai.

Likviduojama Įstaiga vykdė šias funkcijas - tvarkė Molėtų rajono savivaldybės biudžetinių įstaigų buhalterinę apskaitą centralizuotai, teikė bendrąsias duomenų apsaugos paslaugas, užtikrino ūkinį aptarnavimą. Likvidavus Įstaigą, nurodytas funkcijas vykdys kiekviena savivaldybės biudžetinė įstaiga savarankiškai. Ūkinio aptarnavimo funkciją vykdys biudžetinė įstaiga Molėtų r. švietimo pagalbos tarnyba.

Nuo paskyrimo dienos likvidatorius turi biudžetinės įstaigos vadovo teises ir pareigas.

Likvidatorius apie biudžetinės įstaigos likvidavimą praneša Juridinių asmenų registrui teisės aktų nustatyta tvarka ne vėliau kaip pirmą viešo paskelbimo dieną. Nuo sprendimo likviduoti biudžetinę įstaigą priėmimo dienos ji įgyja likviduojamos biudžetinės įstaigos statusą, kurio netenka ją likvidavus.